壽元俞治中
作者：陳深
朝代：宋

paragraphs: 凱風蕩清淑，秦溪鍾妙英。
世德裕後遠，盛年振清聲。
余昔客君家，君甫十二齡。
期君世濟美，事業如甘卿。
微言副深望，榮涂踐修程。
東吳大藩地，政繁任匪輕。
剸裁得終賈，游刃新發硎。
勉奉兢兢戒，毋著赫赫稱。
臨下必以莊，事上必以誠。
勤勞慎細事，惠愛甦疲氓。
制動由靜一，養心貴和平。
嘗聞公輔量，允矣王休徵。